Restricții la metrou. Zonele în care se vor desfășura lucrări
- Mădălina Sfrijan
- 23 martie 2024, 08:33
Metrorex le aduce la cunoștință călătorilor că vor fi impuse restricții de circulație la stația Piața Unirii 2. Astfel, timp de o lună, acestea se vor desfășura în zona de ieșire către Hanu' lui Manuc. Pe durata acestor restricții, bucureștenii sunt îndemnați să aleagă alte căi de acces la metrou din zona respectivă.
Noi restricții de circulație la metrou
Metrorex anunță că între 25 martie 2024 și 26 aprilie 2024, accesul C și D de la stația de metrou Piața Unirii 2, care duce către Hanu' lui Manuc, va fi restricționat. În zonă se vor efectua mai multe lucrări de reparații.
"În perioada 25.03.2024 – 26.04.2024, la stația de metrou Piața Unirii 2, accesurile C și D (ieșirea spre Hanu′ lui Manuc) vor fi restricționate pentru lucrări de reparații.
Lucrările la accesul C al stației se vor desfășura în perioada 25.03.2024 – 10.04.2024;
Lucrările pentru accesul D se vor desfășura în perioada 11.04.2024 – 26.04.2024. Pe timpul lucrărilor vor fi decopertate suprafețele placate și se vor reface prin lucrări specifice.
Pe toată perioada lucrărilor, zona va fi asigurată corespunzător prin delimitare cu bandă de semnalizare și plasă de protecție. ", a anunțat Metrorex.
Călătorii, îndemnați să folosească alte căi de acces
Conform planului, lucrările de reparație ar urma să se încheie după 30 de zile. In acest interval, călătorii sunt îndemnați să folosească celelalte căi de acces.
"Vă rugăm să folosiți celelalte accesuri ale stației. Vă mulțumim pentru înțelegere și vă prezentăm scuze pentru disconfortul creat", au mai transmis cei de la Metrorex.
Nicușor Dan a refuzat să preia metroul
Primarul general al Capitalei, Nicușor Dan susține că discuția despre preluarea metroului este una instituțională și ar trebui purtată după alegeri. Totodată, acesta a subliniat că ar fi fost o provocare să preia metroul fără garanția că Guvernul va aloca fondurile necesare, făcând referire la situația din anul 2022.
"Da, e o discuţie care a început acum doi ani, doi ani şi jumătate, din păcate ea s-a suprapus cu un moment în care noi ceream bani – 2022, tot anul 2022 noi am cerut bani spunând că din cauza creşterii preţului la gaz nu o să putem să închidem bugetul. Deci tot anul 2022, din lună în lună mergeam la Guvern şi ceream bani, celelalte localităţi au primit 800 de milioane de lei în total, noi am primit 6 milioane sau 12, nu mai ţin minte exact... ", a afirmat primarul Capitalei.
Ministrul Transporturilor și Infrastructurii, Sorin Grindeanu, a subliniat recent că administrarea metroului nu revine Ministerului Transporturilor, ci Primăriei Generale. De asemenea, acesta a precizat că primarul Nicușor Dan este singurul care nu a dorit să preia gestionarea acestuia.